1982年6月1號，戴雅文出席城市獅子會會議，演講「一百年前——十九世紀後半期香港掌故及幻燈照片　釋介紹」
**戴雅文**（英文：**Arthur Ian Diamond**，1924年6月12號—2004年9月30號）係澳洲司典（archivist）。佢喺斐濟及西太平洋高級專員公署中央檔案局同香港歷史檔案處各做咗十幾年，貢獻良多。佢亦係皇家亞洲學會香港分會名譽院士。

早年
--

1924年6月12號，戴雅文喺澳洲阿地利出世，喺處長大。因為屋企人同海有好深淵源，佢好早就鍾意航海歷史。佢喺聖彼得學院受教育。1942年，時值第二次世界大戰，佢喺皇家澳洲空軍服役。戰後，喺1948年入讀阿地利大學，1952年獲歷史同政治學榮譽學士，1954年完成有關南澳州公司（South Australia Company）嘅論文獲文碩士。1955年，佢獲喺堪培拉嘅澳洲國立圖書館檔案部（Archives Division of the Commonwealth National Library）聘用。

斐濟生涯
----

1958年，戴雅文開始英國海外文官（British Overseas Civil Service）職業生涯，到喺1954年成立嘅斐濟及西太平洋高級專員公署中央檔案局（Central Archives of Fiji and the Western Pacific High Commission）做司典（archivist）。7月，佢同老婆Ishbel搭Oronsay號輪船抵達蘇瓦。

呢份新工幾大挑戰。各種檔案立立亂。戴雅文要設法建立一套行之有效嘅檔案管理制度，任務包括點算同編排文件，並建立檔案管理系統，範圍涵蓋斐濟、西太平洋高級專員公署（Western Pacific High Commission）同南太平洋政務署（South Pacific Office，之前叫Pitcairn and Tonga Office）。

除咗有效管理既有檔案之外，戴雅文主持發展咗檔案館嘅典籍保護同微縮菲林轉錄工作。佢同政府商討，爭取到檔案館搬去蘇瓦加拿芬街（Carnarvon Street）嘅前政府印務局（Government Printing Office）（不過到1979年先真正搬入去）。佢亦促成斐濟訂立《公共檔案條例》（Public Records Ordinance），以保障檔案文件，並見證條例喺1970年變成法案（Act to Provide for the Better Preservation of the Public Records of Fiji）。是為斐濟法例第108章，沿用至今。1971年7月，斐濟國家檔案館（National Archives of Fiji）根據呢條法案成立。

戴雅文作為司典，喺建立呢套檔案系統嘅過程之中，時不時要去所羅門群島、吉爾伯特及埃里斯群島（Gilbert and Ellice Islands）、紐赫布里底（New Hebrides）同湯加出差，檢閱舊檔案，揀一啲轉去中央檔案局作永久存檔。1970年斐濟獨立，中央檔案局解散。其中屬於斐濟嘅檔案移交畀斐濟政府，剩低嗰啲移交畀戴雅文負責新建立嘅西太平洋檔案局（Western Pacific Archive）。西太平洋檔案局一大部分典籍都係由佢同啲同事親手揀選、編排同編目歸檔。而家西太平洋檔案局典藏絕大部分擠喺奧克蘭大學圖書館。

香港生涯
----

1971年斐濟獨立之後，戴雅文同Ishbel搬走。戴雅文獲派往香港，主持建立歷史檔案處（Public Records Office），並做主任，到1985年返澳洲阿地利退休為止。退休之後，佢有返香港，為檔案管理提供意見。

戴雅文喺香港嗰陣，加入皇家亞洲學會香港分會，先後做過義務秘書（Honorary Secretary，1974–78）、幹事（Councillor，1978–82）、副主席（Vice-President，1983–85）。佢在任嗰時，學會好多時就响佢喺美利道停車場大廈歷史檔案處嘅辦公室度會面。

戴雅文好關心香港舊建築，努力喺地產開發之前記錄低佢哋。1974年5月至1978年，佢同會員賴定仕（Henry Anthony Rydings，學會嘅義務司書，香港大學圖書館長）、施其樂牧師（Rev. Carl Smith）、白德醫生（Dr. Solomon Bard）一齊，針對計劃重建嘅舊城區，完成咗一項攝影普查。戴雅文負責資料研究、測量同筆錄。主攝影師係賴定仕，南華體育會攝影會亦有協助。佢哋行勻港島西區同油麻地，影咗超過兩千張相。其中85張配文結集成《Hong Kong Going and Gone: Western Victoria》（OCLC 9325902），1980年由學會出版。佢哋原先諗住影勻全港，但礙於攝影工作需要投入大量時間，而人手不足，所以最尾1980年初喺灣仔影咗啲相之後，普查告終。

1984年新年，戴雅文獲頒MBE勳章。

2004年9月30號，戴雅文喺阿地利屋企過身，享年80歲。

語錄
--

* 「一個政府嘅檔案唔單止係佢有形嘅記憶，亦係呢個社會嘅記憶。香港歷史檔案館作為政府檔案嘅最終保存者，係有責任保護呢啲無價嘅社會遺產。」

睇埋
--

* 政府檔案處

參考
--

1. 1 2 3 4 5  Hayes, James (2003). "OBITUARY: Ian Diamond, 1924-2004" (PDF). 《皇家亞洲學會香港分會學報》. 香港: 皇家亞洲學會香港分會. **43**. ISSN 1991-7295. 喺2018-12-07搵到.
2. 1 2  Maidment, Ewan (2005). "A.I. Diamond MBE (1924-2004): a distinguished Pacific Archivist" (PDF). *Pacific Manuscripts Bureau Newsletter*. 堪培拉: 太平洋手稿局 (Series 5, No. 20). 原著 (PDF)喺2020-08-08歸檔. 喺2018-12-07搵到.
3. ↑  〈港府檔案處戴雅文 放映珍貴幻燈片 介紹百年前香港〉. 《華僑日報》: 第七張第三頁. 1982-06-02.
4. ↑  〈歲月築跡：舊建築歷史照片展 Faces and Places: Heritage Photo Exhibition〉 (PDF). 2009. 原著 (PDF)喺2018-06-14歸檔. 喺2018-12-08搵到.
5. ↑  "No. 49583". *The London Gazette* (Supplement). 30 December 1983. p. 18.
6. ↑  陳己雄; 鄧民亮; 徐偉德 (2000). 〈保存社會記憶的工作——香港歷史檔案館專訪〉 (PDF). 《香港博物館館長協會會訊》. 香港博物館館長協會. **1**. 喺2018-12-07搵到.

出面網頁
----

* Diamond, A. I. (1974). "The Paper Chase–Archives and the Public Records Office of Hong Kong" (PDF). 《皇家亞洲學會香港分會學報》. 香港: 皇家亞洲學會香港分會. **14**: 16–27. ISSN 1991-7295.
* Diamond, A. I. (Arthur Ian), 1924-2004; Thimke, Jane, 1954- (2000), *Ian Diamond interviewed by Jane Thimke in the Australian Society of Archivists oral history project [sound recording]* 《戴雅文接受澳洲司典學會口述歷史項目訪問（錄音）》 (英文)`{{citation}}`: CS1 maint: multiple names: 作者名單 (link)
* Diamond, A. I. (Arthur Ian), 1924-2004 (1940), *Papers of Ian Diamond, 1940-2002 [manuscript]* 《戴雅文手稿（1940-2002）（藏於澳洲國立圖書館）》 (英文)`{{citation}}`: CS1 maint: multiple names: 作者名單 (link)
* 斐濟法例第108章《公共檔案法》（Public Records Act）
* 奧克蘭大學保存嘅「西太平洋檔案」（Western Pacific Archive）

|  |  |
| --- | --- |
| 權威控制 | 
* VIAF: 94983522

 |